நில ஆக்கிரமிப்பை, நில வளங்களின் பொருளாதாரத்தை மைய சக்திகளாக கொண்ட நிலபிரபுத்துவ மற்றும் காலணிய நாட்கள் முதல் தற்போதைய தொழில் வளர்ச்சி மற்றும் அணு ஆயுத போட்டியை மைய விசைகளாக கொண்ட சர்வதேச அரசியல் காலம் வரையிலும், பழங்கால பண்டமாற்று வணிக காலம் தொடங்கி, தற்கால உலகளாவிய வர்த்தகம் மற்றும் வியாபார நிறுவனங்களின் காலம் வரையிலும், திட்டமிடல் குறித்தும், திட்ட நோக்கங்கள் செயல்படுத்துவதற்க்கான அமைப்புகளை (political, social, economic, cultural, business organizations and institutions) உருவாக்குவது குறித்தும் பல சிந்தனையாளர்கள் தங்கள் கருத்தாக்கங்களையும் ஆய்வுகளையும் மேற்கொண்டுள்ளனர். இந்த சிந்தனைகள், ஆய்வுகள், பல்வேறு தளங்களிலும், கருத்தியல் சாதனங்களின் துணையுடனும், பொருளாதார, சமூக, மானுட-மேம்பாட்டு மதிப்பீடுகளின் அடிப்படையிலும் வழங்கபட்டிருக்கின்றன. இருப்பினும், திட்டத்தின் தொடக்கம் எது? திட்டமிடல் என்ற வினையின் மூலகாரணம் எது? தனிமனித அகமா? ஆளுமையா? அல்லது ஒரு சமூக அமைப்பியல் காரணமாக எழும் விளைவா? படிமமா? ஒரு சமூகத்தில், அல்லது குழுவில், அல்லது நிர்வாக அமைப்பில் திட்டமிடல் என்ற வினை தனி மனித ஆளுமையினாலோ அல்லது அமைப்பியல் காரணமான விளைவாகவோ, அல்லது தனிமனித விருப்பமும் அமைப்பியல் கோட்பாடுகளும் இணைந்து எழும் காரியமாகவும் அமையலாம்.